

ΕΛΛΗΝΙΚΗ ΔΗΜΟΚΡΑΤΙΑ Αμαλιάδα 16 / 11 / 2015

ΝΟΜΟΣ ΗΛΕΙΑΣ Αρ. Πρωτ.: 66

ΔΗΜΟΣ ΗΛΙΔΑΣ

ΣΧΟΛΙΚΗ ΕΠΙΤΡΟΠΗ ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ

 **ΔΙΑΚΗΡΥΞΗ  ΑΝΟΙΚΤΟΥ ΠΛΕΙΟΔΟΤΙΚΟΥ  ΔΙΑΓΩΝΙΣΜΟΥ**

 **ΓΙΑ  ΤΗΝ   ΕΚΜΙΣΘΩΣΗ  ΤΩΝ  ΣΧΟΛΙΚΩΝ ΚΥΛΙΚΕΙΩΝ**

 **2ου ΕΠΑΛ ΑΜΑΛΙΑΔΟΣ και ΓΥΜΝΑΣΙΟΥ ΧΑΒΑΡΙΟΥ**

 **Έχοντας  υπόψη :**

**1).  Την  υπ’ αρ. 64321/Δ4/16-5-2008  Απόφαση ΥΠ.Δ.Β..Μ.Θ.( ΦΕΚ 1003/30-5-2008/τ΄. Β΄), που αφορά τη λειτουργία  κυλικείων δημοσίων σχολείων.**

**2). Την υπ’ αρ. 17/ 05-11.-2015 απόφαση της Σχολικής Επιτροπής Δευτεροβάθμιας Εκπαίδευσης Δήμου Ήλιδας.**

3)Τις προτάσεις της τριμελούς επιτροπής διενέργειας του διαγωνισμού, που συγκροτήθηκε με την υπ’ αριθμ 17/ 05-11-2015 πράξη της Σχολικής Επιτροπής

**4). Το  γεγονός ότι από τις διατάξεις της διακήρυξης αυτής, δεν προκαλείται πρόσθετη δαπάνη σε βάρος του Κρατικού Προϋπολογισμού.**

 ΑΠΟΦΑΣΙΖΟΥΜΕ

 Προκηρύσσουμε ανοικτό πλειοδοτικό  διαγωνισμό με κλειστές προσφορές για την εκμίσθωση και εκμετάλλευση  των σχολικών κυλικείων α) 2ου ΕΠΑΛ Αμαλιάδος και β) Γυμνασίου Χαβαρίου

 ΑΡΘΡΟ 1

1). Η ανάθεση από  τη Σχολική Επιτροπή της λειτουργίας και εκμετάλλευσης των σχολικών κυλικείων θα γίνει κατόπιν του διαγωνισμού  σε συνάρτηση με :

α). την τιμή προσφοράς

β). την προϋπηρεσία σε μίσθωση σχολικού κυλικείου

γ). την πολυτεκνική ιδιότητα

Η μοριοδότηση στις περιπτώσεις  α,β,γ  γίνεται ως εξής:

Ι. Κάθε προσφορά  πολλαπλασιάζεται επί δύο.

ΙΙ. Για κάθε χρόνο προϋπηρεσίας σε εκμίσθωση σχολικού κυλικείου υπολογίζεται ένα (01) μόριο. Το σύνολο των μορίων λόγω προϋπηρεσίας δεν μπορεί να υπερβαίνει τα οκτώ(08).

ΙΙΙ. Για την πολυτεκνική ιδιότητα υπολογίζονται μόρια πέντε(05).

ΑΡΘΡΟ 2

Δικαίωμα συμμετοχής στο διαγωνισμό έχουν:

α). Φυσικά πρόσωπα καθώς και δημοτικά ή κοινοτικά νομικά πρόσωπα.

β). Πολίτες των κρατών-μελών της Ευρωπαϊκής  Ένωσης, γνώστες της Ελληνικής γλώσσας.

Το  επίπεδο γλωσσομάθειας τους για την καλή εκτέλεση των καθηκόντων τους διαπιστώνεται από την επιτροπή διενέργειας του διαγωνισμού.

ΑΡΘΡΟ 3

Δε γίνονται δεκτοί στο διαγωνισμό :

α). Όσοι απασχολούνται στο δημόσιο ή σε ΝΠΔΔ με οποιαδήποτε εργασιακή σχέση.

β). Συνταξιούχοι.

γ). Όσοι έχουν κώλυμα διορισμού στο Δημόσιο σύμφωνα με τα άρθρα 4, ( παρ. 1,2,3 και 4,5,7,8,9 του Ν. 3528/2007 ΦΕΚ 26τ. Α΄/ 9-2-07.

δ). Όσοι είναι ανάδοχοι εκμετάλλευσης άλλου κυλικείου Δημόσιου ή Ιδιωτικού  Σχολείου.

 ΑΡΘΡΟ 4

Η σύμβαση, που θα υπογραφεί θα ισχύσει α) για το κυλικείο του 2ου ΕΠΑΛ Αμαλιάδος μέχρι την 30-06-2017 ( άρθρ.29 ,Υ.Α.64321/Δ4/ΦΕΚ 1003/30/05/2008) β) για το κυλικείο του Γυμνασίου Χαβαρίου μέχρι την 30 / 06 /2021.

 ΑΡΘΡΟ 5

Περίληψη της προκήρυξης του διαγωνισμού θα τοποθετηθεί στον πίνακα ανακοινώσεων του σχολείου, σε εμφανές σημείο μπροστά στην  είσοδο του σχολείου, σε πολυσύχναστους χώρους της περιοχής ( πλατείες κ.λ.π.),στο Δημαρχείο Ήλιδας και θα δημοσιευτεί σε δύο τοπικές εφημερίδες καθώς και στο διαδίκτυο (Διαύγεια, ιστοσελίδα του Δήμου Ήλιδας).

 ΑΡΘΡΟ 6

Τα  δικαιολογητικά συμμετοχής του κάθε ενδιαφερόμενου στο διαγωνισμό είναι:

α). Έγγραφη αίτηση με πλήρη στοιχεία για τη συμμετοχή του στο διαγωνισμό.

β). Έγγραφη οικονομική προσφορά που εμπεριέχει το προσφερόμενο ποσό σε ευρώ για κάθε μαθητή, η οποία θα τοποθετείται σε ξεχωριστό από τα άλλα δικαιολογητικά κλειστό αδιαφανή φάκελο. Η προσφορά πρέπει να είναι καθαρογραμμένη χωρίς ξέσματα, σβησίματα, προσθήκες, διορθώσεις. Τυχόν διόρθωση μονογράφεται από τον ενδιαφερόμενο . Η επιτροπή διενέργειας του διαγωνισμού κατά τον έλεγχο, αφού καθαρογράψει τη διόρθωση, τη μονογράφει και τη σφραγίζει. Η προσφορά απορρίπτεται, όταν υπάρχουν σε αυτή διορθώσεις, οι οποίες την καθιστούν ασαφή κατά την κρίση της Επιτροπής διενέργειας του διαγωνισμού.

γ). Πιστοποιητικό προϋπηρεσίας σε εκμίσθωση σχολικού κυλικείου από την αντίστοιχη σχολική επιτροπή.

δ). Πιστοποιητικό πολυτεκνίας από τον αρμόδιο φορέα.

ε). Πιστοποιητικό φορολογικής ενημερότητας.

στ).Πιστοποιητικό Εισαγγελίας ότι δεν είναι φυγόποινος ή φυγόδικος.

ζ). Πιστοποιητικό Ποινικού Μητρώου.

η). Για τη συμμετοχή στο διαγωνισμό καταβάλλεται ποσό εγγύησης τουλάχιστον 300 Ευρώ ή αντίστοιχη εγγυητική επιστολή.

Η εγγύηση αυτή επιστρέφεται στους ενδιαφερόμενους υποψηφίους μετά την κατακύρωση του διαγωνισμού εκτός του υποψηφίου, στον οποίο κατακυρώθηκε η παραχώρηση του κυλικείου, ο οποίος πρέπει να καταβάλλει συμπληρωματικά αντίστοιχο ποσό ή εγγυητική επιστολή που να καλύπτει συνολικά το 20% του ετήσιου μισθώματος ως εγγύηση καλής εκτέλεσης της σύμβασης.

Το ποσό αυτό ή η εγγυητική επιστολή παρακρατείται  καθ όλη τη διάρκεια της σύμβασης και επιστρέφεται μετά τη λήξη της άτοκα, πλην της περίπτωσης καταγγελίας ή πρόωρης λήξης της σύμβασης οπότε καταπίπτει υπέρ της σχολικής επιτροπής.

θ). Υπεύθυνη δήλωση του Ν. 1599/1986 στην οποία δηλώνεται ότι δεν είναι ανάδοχοι εκμετάλλευσης άλλου κυλικείου δημόσιου ή ιδιωτικού σχολείου.

ι). Ό,τι άλλο δικαιολογητικό ήθελε κριθεί κατά περίπτωση αναγκαίο χωρίς να μεταβάλλονται οι βασικοί όροι του διαγωνισμού.

Για τη συμμετοχή των δημοτικών ή κοινοτικών νομικών προσώπων απαιτούνται όλα τα  ανωτέρω δικαιολογητικά εκτός του Πιστοποιητικού Εισαγγελίας, της Υπεύθυνης δήλωσης του Ν. 1599/1986 και του αποσπάσματος Ποινικού μητρώου. Απαιτείται, όμως επιπλέον αποδεικτικό έγγραφο του εξουσιοδοτημένου να συμμετάσχει στο διαγωνισμό ατόμου. Τα δημοτικά ή κοινοτικά πρόσωπα που συμμετέχουν πρέπει να έχουν τη δυνατότητα λειτουργίας σχολικών κυλικείων εκ του καταστατικού τους.

ΑΡΘΡΟ  7

Τα παραπάνω δικαιολογητικά θα υποβάλλονται στην αρμόδια για τη διενέργεια του διαγωνισμού Επιτροπή μέσω του Διευθυντή του σχολείου και θα πρωτοκολλούνται στο πρωτόκολλο της Σχολικής Επιτροπής. Η επιτροπή διενέργειας του διαγωνισμού δύναται κατά την κρίση της να τάσσει εύλογη προθεσμία για την προσκόμιση τυχόν δικαιολογητικών που λείπουν και είναι απαραίτητα για τη συμμετοχή στο διαγωνισμό πλήν της χρηματικής εγγύησης ή της εγγυητικής επιστολής, τα οποία κατατίθενται μαζί με την προσφορά.

ΑΡΘΡΟ 8

**Σ**ε περίπτωση αποτυχίας του διαγωνισμού, γίνεται απευθείας ανάθεση του κυλικείου σε πρόσωπο που διαθέτει τις νόμιμες προϋποθέσεις, αφού υποβάλλει τα δικαιολογητικά που προβλέπονται από την απόφαση αυτή. Σε περίπτωση μη ύπαρξης ενδιαφερομένων για απευθείας ανάθεση, μπορεί να γίνει απευθείας ανάθεση σε άτομα του σχολικού περιβάλλοντος, πάσης φύσεως βοηθητικού προσωπικού που απασχολείται με οποιαδήποτε σχέση εργασίας. Οι όροι της απευθείας ανάθεσης δεν μπορεί να είναι δυσμενέστεροι των προβλεπομένων όρων της προκήρυξης . Το ποσό της ανάθεσης δεν μπορεί να είναι μικρότερο από το ελάχιστο όριο εκκίνησης που καθορίζεται στο άρθρο 10 της παρούσης απόφασης.

ΑΡΘΡΟ 9

Η προθεσμία  μεταξύ της δημοσίευσης της προκήρυξης και της ημέρας του διαγωνισμού δεν μπορεί να είναι μικρότερη των 30 ημερών.

ΑΡΘΡΟ 10

Το ελάχιστο ποσό προσφοράς από τους ενδιαφερομένους  ορίζεται στα 4 Ευρώ  ανά μαθητή ετησίως (189 εργάσιμες ημέρες) και θα αποτελεί ποσό εκκίνησης κατά τη διαδικασία του διαγωνισμού.

ΑΡΘΡΟ 11

Ο προσφέρων θεωρείται ότι αποδέχεται ανεπιφύλακτα όλους τους όρους της προκήρυξης και τις διατάξεις της παρούσης απόφασης.

ΑΡΘΡΟ 12

Η αποσφράγιση των προσφορών γίνεται δημόσια ενώπιον της επιτροπής διενέργειας του διαγωνισμού. Όσοι παρίστανται στη διαδικασία αποσφράγισης των προσφορών, λαμβάνουν γνώση των συμμετεχόντων στο διαγωνισμό. Η επιτροπή διενέργειας του διαγωνισμού προβαίνει στην έναρξη της διαδικασίας αποσφράγισης των προσφορών κατά την ημερομηνία και ώρα που ορίζεται από την προκήρυξη. Προσφορές που υποβάλλονται στην Επιτροπή μετά την έναρξη της διαδικασίας αποσφράγισης δεν αποσφραγίζονται αλλά παραδίδονται στους ενδιαφερόμενους, ως εκπρόθεσμες.

ΑΡΘΡΟ 13

Ένσταση κατά της νομιμότητας διενέργειας του διαγωνισμού ή της συμμετοχής κάποιου σε αυτόν ,κατά τη διάρκεια του διαγωνισμού υποβάλλεται μέχρι και την επόμενη εργάσιμη ημέρα από την ημερομηνία διενέργειάς του. Η επιτροπή υποβάλλει την ένσταση με αιτιολογημένη γνωμοδότηση της στη Σχολική Επιτροπή που είναι αρμόδια για την κατακύρωση του διαγωνισμού, προκειμένου να αποφανθεί τελικά για την αποδοχή ή την απόρριψή της.

ΑΡΘΡΟ 14

Στην περίπτωση, που οι πρώτοι στον αριθμό μορίων είναι δύο ή περισσότεροι η Επιτροπή τους ζητάει να προσκομίσουν την επόμενη εργάσιμη ημέρα νέα έγγραφη προσφορά **η οποία θα πρέπει να είναι ίση ή μεγαλύτερη αυτής που ο ίδιος ο διαγωνιζόμενος κατέθεσε την προηγούμενη ημέρα. Σε διαφορετική περίπτωση η νέα προσφορά χαρακτηρίζεται ως απαράδεκτη και ο διαγωνιζόμενος αποκλείεται από τη συνέχεια του διαγωνισμού, με κατάπτωση της εγγύησης υπέρ της Σχολικής Επιτροπής**. Η διαδικασία αυτή μπορεί να επαναλαμβάνεται κάθε επόμενη εργάσιμη ημέρα μέχρι να υπάρξει πλειοδότης  με τον υψηλότερο αριθμό μορίων.

ΑΡΘΡΟ  15

Ο  εκμεταλλευτής του κυλικείου πρέπει να τηρεί αυστηρά τις ισχύουσες Υγειονομικές διατάξεις σύμφωνα με την υπ’ αρ. ΔΥ1γ/Γ.Π. /οικ.93828/ (Φ.Ε.Κ. 1183/31.8.2006,τ. Β΄) απόφαση του Υπουργού Υγείας και Κοινωνικής Αλληλεγγύης, όπως αυτή διαμορφώνεται κάθε φορά, με την οποία καθορίζονται τα προσφερόμενα είδη από τα σχολικά κυλικεία.

Επίσης οι συμμετέχοντες θα πρέπει να γνωρίζουν ότι εφόσον τους ανατεθεί η εκμετάλλευση του κυλικείου:

Α) Απαγορεύεται η υπεκμίσθωση ή η με οποιονδήποτε τρόπο ολική ή μερική παραχώρησή του σε άλλο άτομο,

Β) Είναι υποχρεωτική η χρησιμοποίηση Φ.Τ.Μ.,

Γ) Είναι υποχρεωτική η ασφάλιση στον ΟΑΕΕ.

Δ) Για τη λειτουργία του κυλικείου απαιτείται έκδοση σχετικής άδειας.

Ε) Οφείλει να προσκομίσει βεβαίωση ότι παρακολούθησε σεμινάριο υγιεινής και ασφάλειας του Ε.Φ.Ε.Τ. Σε περίπτωση που δεν το έχει παρακολουθήσει, υποχρεούται να το κάνει και να προσκομίσει τη βεβαίωση σε εύλογο χρονικό διάστημα.

ΣΤ) Το κυλικείο θα λειτουργεί όλες τις ώρες κατά τις οποίες το σχολείο είναι ανοι8κτό.

Ζ) Ο μισθωτής θα είναι υπεύθυνος για την καθαριότητα του χώρου του κυλικείου καθώς και του περιβάλλοντα χώρου.

 ΑΡΘΡΟ 16

Η παρουσία του εκμισθωτή  στο κυλικείο τις ώρες λειτουργίας του είναι απαραίτητη . Δύναται να επικουρείται από πρόσωπο, το οποίο θα πληροί τις σχετικές προϋποθέσεις εργασίας

 ΑΡΘΡΟ 17

 Οι εκμεταλλευτές των σχολικών κυλικείων καταβάλλουν στην αρμόδια Σχολική Επιτροπή κατ’ έτος το ποσό που συμφωνήθηκε σε 3 δόσεις, την Πρώτη την 30η Νοεμβρίου, τη Δεύτερη την 28ηΦεβρουαρίου και την Τρίτη την 31η Μαϊου. **Το ύψος των δόσεων θα διαμορφώνεται σύμφωνα με τον τύπο : υ=1/189ΧαΧβΧγ, όπου υ=το ύψος των δόσεων ,189 οι εργάσιμες ημέρες του έτους, α= η προσφορά ανά μαθητή β= ο αριθμός των φοιτώντων μαθητών στις ημερομηνίες που καταβάλλονται οι δόσεις, γ= οι εργάσιμες ημέρες λειτουργίας του σχολείου με αντίστοιχη φοίτηση μαθητών για την περίοδο που καλύπτει η δόση.**

 ΑΡΘΡΟ  18

ΤΟΠΟΣ  ΚΑΙ ΧΡΟΝΟΣ ΔΙΕΝΕΡΓΕΙΑΣ ΔΙΑΓΩΝΙΣΜΟΥ

Η προθεσμία υποβολής των αιτήσεων-προσφορών από τους ενδιαφερόμενους είναι από 18/11/2015 έως 18/12/2015 και ώρα 12.00 π.μ., στο 2ο ΕΠΑΛ Αμαλιάδος και στο Γυμνάσιο Χαβαρίου κατά περίπτωση.

Η αποσφράγιση  των κλειστών προσφορών, θα πραγματοποιηθεί ενώπιον της Επιτροπής Διενέργειας  του Διαγωνισμού στις 21/12./2015 στην Παπαχριστοπούλειο Δημοτική Βιβλιοθήκη Αμαλιάδος οδός Πύρρωνος μετά τις 11.00 π.μ.

ΑΡΘΡΟ 19

Με απόφαση  της Σχολικής Επιτροπής συγκροτείται η Επιτροπή ελέγχου λειτουργίας του σχολικού κυλικείου, η οποία αποτελείται από:

α). Το  Διευθυντή του σχολείου ή το νόμιμο αναπληρωτή του.

β). Ένα μέλος του συλλόγου γονέων με τον αναπληρωτή του.

γ). Ένα μέλος της Σχολικής Επιτροπής με τον αναπληρωτή του.

δ). Ένα μέλος της Μαθητικής κοινότητας με τον αναπληρωτή του.

ε). Ένα εκπαιδευτικό του σχολείου με τον αναπληρωτή του.

Έργο της επιτροπής είναι ο έλεγχος της ομαλής λειτουργίας του κυλικείου, η διάθεση από αυτό των προβλεπομένων και οριζομένων ειδών από τις ισχύουσες διατάξεις, όπως κάθε φορά αυτές ισχύουν.

Κάθε παράβαση των όρων της παρούσας θα πιστοποιείται από τα μέλη της Επιτροπής Ελέγχου και λειτουργίας του κυλικείου,  η οποία μπορεί να εισηγείται στη Σχολική Επιτροπή του σχολείου την καταγγελία της σύμβασης που έχει υπογραφεί, για ουσιώδη λόγο ,που οφείλεται στον υπεύθυνο ανάδοχο του κυλικείου.

 ΑΡΘΡΟ  20

Στην περίπτωση πρόωρης λύσης της σύμβασης διενεργείται νέος διαγωνισμός και η νέα σύμβαση θα ισχύει μέχρι την 30η Ιουνίου του επόμενου έτους.

ΑΡΘΡΟ 21

Η  σύμβαση υπογράφεται από τον Πρόεδρο της Σχολικής  Επιτροπής και από τον υποψήφιο ,που έχει συγκεντρώσει τα περισσότερα μόρια.

ΑΡΘΡΟ  22

Η  Σχολική  επιτροπή κατά το χρόνο της προκήρυξης υποχρεούται να έχει εξασφαλίσει τις προϋποθέσεις καταλληλότητας του χώρου του κυλικείου, προκειμένου να εκδοθεί η απαραίτητη άδεια λειτουργίας από το Δήμο, σύμφωνα με τις κείμενες διατάξεις.

ΑΡΘΡΟ 23

Όλοι  οι παραπάνω όροι ,που υποχρεωτικά θα περιλαμβάνονται στις σχετικές συμβάσεις θεωρούνται και είναι ουσιώδεις, η δε παράβαση και ενός μόνο εξ αυτών θα έχει σαν συνέπεια την καταγγελία της σύμβασης.

Περίληψη  της προκήρυξης  αυτής , να δημοσιευτεί σε τοπικά έντυπα του Δήμου Ήλιδας, και να αναρτηθεί σε κεντρικά σημεία της περιοχής καθώς και στο διαδίκτυο μέσω της ιστοσελίδας του Δήμου Ήλιδας.

 **Αμαλιάδα, 16 / 11 / 2015**

Ο  ΠΡΟΕΔΡΟΣ ΤΗΣ ΣΧΟΛΙΚΗΣ ΕΠΙΤΡΟΠΗΣ  ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ

 ΑΘΑΝΑΣΟΠΟΥΛΟΣ ΙΩΑΝΝΗΣ